Source: http://igazsagugyiinformaciok.kormany.hu/kegyelmi-ugyek-valamint-a-bunugyi-koltseg-es-rendbirsag-elengedese-merseklese-iranti-kerelmek-intezese
Timestamp: 2013-05-21 13:01:40
Document Index: 20855810

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Tájékoztató a kegyelmi eljárásról, valamint a bűnügyi költség és a rendbírság elengedése, mérséklése iránti kérelmek intézéséről
I. A KEGYELMI ELJÁRÁS
Az Alaptörvény 9. cikk (4) bekezdés g) pontja alapján a köztársasági elnök gyakorolja az egyéni kegyelmezés jogát.
Az egyes miniszterek, valamint a Miniszterelnökséget vezető államtitkár feladat- és hatásköréről 212/2010. (VII. 1.) Korm. rendelet 21. § (1) bekezdés f) pontjában és (5) bekezdésében foglaltak alapján a közigazgatási és igazságügyi miniszter (a továbbiakban: miniszter) az igazságügyért való felelőssége körében felel a kegyelmi ügyekért, előkészíti és ellenjegyzi a köztársasági elnök kegyelmi döntéseit.
A büntetőeljárásról szóló 1998. évi XIX. törvény (a továbbiakban: Be.) 597. § (1) bekezdése alapján kegyelem iránti előterjesztést − hivatalból vagy kérelemre − a büntetőeljárás megszüntetésére a vádirat benyújtásáig a legfőbb ügyész, azt követően a miniszter, a még végre nem hajtott büntetés, a próbára bocsátás és a javítóintézeti nevelés elengedésére vagy mérséklésére, illetőleg a büntetett előélethez fűződő hátrányok alóli mentesítésre a miniszter tehet a köztársasági elnökhöz. (A jelen tájékoztató tárgyát kizárólag az egyéni kegyelmi kérelmek esetén tett miniszteri előterjesztés képezi.)
A Be. 597. § (2) bekezdése alapján a Be. 597. § (1) bekezdésében fel nem sorolt intézkedés mérséklése vagy elengedése, valamint a már végrehajtott büntetés vagy intézkedés utólagos elengedése iránt kegyelmi kérelem nem nyújtható be.
A kegyelmi kérelem tehát kizárólag a büntetésekre (szabadságvesztés, közérdekű munka, pénzbüntetés, foglalkozástól eltiltás, járművezetéstől eltiltás, kiutasítás) és a mellékbüntetésekre (közügyektől eltiltás, kitiltás), továbbá az intézkedések közül a próbára bocsátásra és a javítóintézeti nevelésre vonatkozhat, a kegyelmi jogkör egyéb intézkedésre (megrovás, kényszergyógykezelés, elkobzás, vagyonelkobzás, pártfogó felügyelet) nem terjed ki.
Kizárólag a végre nem hajtott büntetések, valamint a próbára bocsátás és a javítóintézeti nevelés intézkedések esetében kerülhet sor kegyelmi eljárás lefolytatására. Ha a szabadságvesztés, a közérdekű munka, a kiutasítás, a közügyektől eltiltás, foglalkozástól eltiltás vagy a járművezetéstől eltiltás, kitiltás, illetve a próbára bocsátás vagy a javítóintézeti nevelés tartama teljes mértékben eltelt, illetve végrehajtásra került, a kegyelmi eljárás lefolytatására nem kerülhet sor. Ugyanez vonatkozik a teljes egészében megfizetett pénzbüntetésre.
Nem terjed ki a kegyelmi jogkör a katonai büntetésekre sem (lefokozás és szolgálati viszony megszüntetése), mivel ezen büntetések az ítélet jogerőre emelkedésekor végrehajtottnak tekintendők.
A büntetett előélethez fűződő hátrányok alóli mentesítés nem terjed ki a bűnügyi nyilvántartási rendszerről, az Európai Unió tagállamainak bíróságai által magyar állampolgárokkal szemben hozott ítéletek nyilvántartásáról, valamint a bűnügyi és rendészeti biometrikus adatok nyilvántartásáról szóló 2009. évi XLVII. törvény szerinti hátrányos jogkövetkezmények alatt álló, büntetlen előéletű személyek nyilvántartásából (a továbbiakban: bűnügyi nyilvántartásból) való törlésre. Számos, a bűnügyi nyilvántartásból való törlésre irányuló kérelem érkezik azzal az indokkal, hogy a kérelmező az adatainak a bűnügyi nyilvántartásban való kezelése miatt nem tud valamilyen tevékenységet (jellemzően vagyonőri tevékenységet) végezni. Ezen esetekben a kegyelmi jogkör gyakorlása kizárt, a kegyelmi eljárás nem kerül lefolytatásra; a bűnügyi nyilvántartás a mentesítéstől függetlenül tartalmazza az adatokat a fenti törvényben meghatározott ideig.
Összefoglalóan, nem terjed ki a kegyelmi jogkör a következőkre:
- végrehajtott (teljesített) büntetés,- megrovás, - kényszergyógykezelés, - elkobzás, - vagyonelkobzás, - pártfogó felügyelet,- lefokozás, szolgálati viszony megszüntetése,- bűnügyi nyilvántartásából való törlés.
A Be. 597. § (3) bekezdése alapján kegyelmi kérelmet a terhelt, a védő, a fiatalkorú törvényes képviselője, valamint a terhelt hozzátartozója (az egyeneságbeli rokon és ennek házastársa vagy bejegyzett élettársa, az örökbefogadó és a nevelőszülő, az örökbe fogadott és a nevelt gyermek, a testvér, a házastárs, a bejegyzett élettárs, az élettárs és a jegyes, a házastárs vagy a bejegyzett élettárs egyeneságbeli rokona és testvére, valamint a testvér házastársa és bejegyzett élettársa) nyújthat be.
A terhelt, illetve a védője által, valamint a hivatalból kezdeményezett kegyelmi eljárás illetékmentes, az egyéb jogosult által benyújtott kérelem illetékköteles, az illeték mértéke 5000 forint az illetékekről szóló 1990. évi XCIII. törvény (a továbbiakban: Itv.) 54. § (2) bekezdése, illetve 57. § (2) bekezdés c) pontja alapján.
Az ügyész, illetve a bíróság a kegyelmi eljárás során a terheltnek a kegyelmi döntéshez szükséges személyes adatait beszerzi és kezeli.
Ha a kérelmet nem a terhelt nyújtotta be, az információs önrendelkezési jogról és az információszabadságról szóló 2011. évi CXII. törvény 5. § (1) bekezdése a) pontja alapján a terhelt hozzájárulását be kell szerezni.
A kérelem előterjesztésének helye
A kegyelmi eljárás írásban benyújtott kérelemre indul.
A kérelemnek tartalmaznia kell: - a terhelt személyes adatait, - a bíróság (ügyészség) megnevezését, ítélet (vádirat) ügyszámát, amelyre a kérelem vonatkozik,- a kérelem célja: melyik (fő-, mellék-) büntetésre vonatkozik a kérelem, a büntetés elengedését vagy mérséklését (próbaidőre történő felfüggesztését), illetve a büntetett előélethez fűződő hátrányok alóli mentesítését kéri,- a kérelem indokai,- az indokokat alátámasztó dokumentumok (pl. orvosi irat).
A büntetőeljárás megszüntetése iránt kegyelmi kérelmet annál az ügyésznél, illetőleg bíróságnál kell benyújtani, amely előtt az eljárás folyik. A még végre nem hajtott büntetés, a próbára bocsátás és a javítóintézeti nevelés elengedése vagy mérséklése, illetőleg a büntetett előélethez fűződő hátrányok alóli mentesítés iránt a kegyelmi kérelmet az első fokon eljárt bíróságnál kell benyújtani.
A Közigazgatási és Igazságügyi Minisztériumhoz benyújtott kérelmet – ha a szükséges adatokat (személyes adatok, eljáró bíróságok, ügyszám) tartalmazza – a minisztérium az illetékes ügyészhez, illetve az első fokon eljárt bírósághoz továbbítja az iratok felterjesztése céljából.
Tekintettel arra, hogy ez a közbenső intézkedés meghosszabbítja az ügyintézés időtartamát, a kérelmet az illetékes bíróságnál, ügyészségnél célszerű benyújtani.
A kérelem intézése
A döntéshez szükséges adatokat tartalmazó iratokat, valamint a kegyelmi kérelmet a bíróság a miniszterhez felterjeszti.
A büntető ügyekben hozott határozatok végrehajtása során a bíróságokra és egyéb szervekre háruló feladatokról szóló 9/2002. (IV. 9.) IM rendelet (a továbbiakban: 9/2002. (IV. 9.) IM rendelet) 105. § (1) bekezdése alapján, ha a bíróságnál előterjesztett kegyelmi kérelem tartalma nem egyértelmű, a bíróság – a szükséges felvilágosítást megadva – a kérelmezőt nyilatkozattételre hívja fel annak tisztázására.
A 9/2002. (IV. 9.) IM rendelet 105. § (2) bekezdése alapján a bíróság a szükséges adatok beszerzését, illetőleg ha ez szükséges volt, a 9/2002. (IV. 9.) IM rendelet 105. § (1) bekezdés szerinti nyilatkozat beérkezését követően a kérelmet soron kívül, de legkésőbb harminc napon belül felterjeszti a miniszterhez.
A bíróságnak a kérelemhez kizárólag a büntetőügyben keletkezett azon iratokat kell csatolnia, amelyek a kegyelmi kérelem elintézéséhez szükségesek. A bíróságok egységes iratkezeléséről szóló 4/2002. OIT szabályzat 49. § (7) és (8) bekezdése alapján a bíróság a nagy terjedelmű nyomozati iratok nélkül teszi meg a felterjesztést a Közigazgatási és Igazságügyi Minisztériumhoz.
A bíróság általi felterjesztés a következő iratokat tartalmazza: vádirat, büntetést kiszabó, intézkedést alkalmazó bírósági határozatok, a kérelem benyújtását követően beszerzett pártfogó felügyelő által készített környezettanulmány, rendelkezésre álló orvosi iratok, illetve orvosszakértői vélemény (megromlott egészségi állapotra történő hivatkozás esetén), valamint
szabadságvesztés esetén: a büntetés-végrehajtási intézet véleménye, önkormányzati környezettanulmány (ha a kérelemben a terhelt családtagjainak nehéz helyzetére hivatkoznak), büntetés-végrehajtási adatok (értesítés foganatba vételről, szabadításról), halasztással és büntetés-félbeszakítással kapcsolatos adatok,
pénzbüntetés esetén: részletfizetést és halasztást engedélyező, szabadságvesztésre átváltoztató határozat, gazdasági hivatal tájékoztatása a fennálló tartozás összegéről,
közérdekű munka esetén: halasztással és büntetés-félbeszakítással kapcsolatos adatok, szabadságvesztésre átváltoztató határozat.
A bíróság a felterjesztést a büntetőeljárás során használt egyes iratok nyomtatványként történő rendszeresítéséről szóló 5/2003. OIT szabályzat szerinti 293. sz. felterjesztő lapon teszi meg.
A szabadságvesztés büntetések összbüntetésbe foglalása esetén a kegyelmi eljárás az összbüntetési ítélet vonatkozásában kerül lefolytatásra, és az összbüntetési ítélet mellett legalább egy alapítéletet csatolása is szükséges.
A 9/2002. (IV. 9.) IM rendelet 106. § (1) bekezdése alapján, ha az elítéltet több összbüntetésbe foglalt vagy foglalható büntetésre ítélték, a bíróság a kegyelmi kérelmet, a büntetések összbüntetésbe foglalása után a büntetőügyek irataival, illetve legalább az ítéletkiadmányokkal és a szükséges iratokkal terjeszti fel. A felterjesztő lapon az elítélések alapjául szolgáló tényállásokat, az alapügyben eljárt bíróságokat, a határozatok keltét, ügyszámát, a kiszabott büntetéseket és intézkedéseket is fel kell tüntetni.
A 9/2002. (IV. 9.) IM rendelet 106. § (2) bekezdése alapján a 9/2002. (IV. 9.) IM rendelet 106. § (1) bekezdése esetén a felterjesztés akkor is az összbüntetési ügyben első fokon eljárt bíróság feladata, ha az elítélt több ítélethez fűződő hátrányos következmény alól kegyelemből történő mentesítését kéri.
Ha a kérelem olyan szabadságvesztés büntetésre vonatkozik, amelynek a végrehajtását a bíróság próbaidőre felfüggesztette, majd utóbb a végrehajtását elrendelte, a kegyelmi eljárás a végrehajtást elrendelő ítélet vonatkozásában kerül lefolytatásra.
A büntetés elengedése vagy mérséklése iránti kérelem, illetőleg előterjesztés esetén a miniszter elrendelheti a büntetés, illetőleg a próbára bocsátás és a javítóintézeti nevelés végrehajtásának a köztársasági elnök döntéséig történő elhalasztását vagy félbeszakítását. A miniszter az előterjesztés előkészítése során – a büntetés végrehajtásának megkezdésére halasztó hatállyal – elrendelheti az elítéltnek a büntetés-végrehajtás központi kórházában történő szakorvosi vizsgálatát.
A fogvatartottak egészségügyi ellátásáról szóló 5/1998. (III. 6.) IM rendelet 19. §-a alapján a kegyelmi eljárás során a szabadlábon lévő elítélt miniszter által elrendelt szakorvosi vizsgálatát a Büntetés-végrehajtás Központi Kórház járóbeteg-szakellátása keretében kell végrehajtani. A Büntetés-végrehajtás Központi Kórház a vizsgálat időpontjáról értesíti a szabadlábon lévő elítéltet, a vizsgálat eredményéről vagy az elítélt távolmaradásáról tájékoztatja a Közigazgatási és Igazságügyi Minisztériumot. A büntetés egészségügyi okból történő félbeszakítására vagy kegyelemre irányuló kérelmet (javaslatot) a bv. orvos, illetve az illetékes egészségügyi intézet kijelölt orvosa írásban véleményezi.
A büntetés végrehajtásának a köztársasági elnök döntéséig történő elhalasztására vagy félbeszakítására hivatalból vagy a kegyelmi kérelemhez kapcsolódó külön kérelemre kerülhet sor.
(Ha a kérelmező kegyelmi kérelmet nem, hanem kizárólag a szabadságvesztés, közérdekű munka, pénzbüntetés, javítóintézeti nevelés végrehajtásának elhalasztása iránt kíván kérelmet benyújtani, a halasztási kérelmet az elsőfokú bíróságnál kell előterjeszteni.)
(Ha a kérelmező kegyelmi kérelmet nem, hanem kizárólag a szabadságvesztés büntetés félbeszakítása iránt kíván kérelmet benyújtani, a büntetések és az intézkedések végrehajtásáról szóló 1979. évi 11. törvényerejű rendelet 22. §-a alapján a szabadságvesztés félbeszakításáta) egy évben tíz napig terjedő időtartamra a büntetés-végrehajtási intézet parancsnoka;b) egy évben tíz naptól három hónapig, öt évet meghaladó szabadságvesztés esetén harminc napig terjedő időtartamra a büntetés-végrehajtás országos parancsnoka;c) a b) pontban szabályozottnál hosszabb időre a belügyminiszterengedélyezheti.)
(Pénzbüntetés esetén részletfizetést az elsőfokú bíróság – akár 2 év tartamra – engedélyezhet.)
A Be. 598. § (3) bekezdése alapján a miniszter a kegyelmi kérelmet a köztársasági elnökhöz akkor is felterjeszti, ha a kegyelem gyakorlása iránt nem tesz előterjesztést.
A kegyelmi eljárás során a befolyásmentes döntéshozatal alapvető garanciális biztosítékaként személyes meghallgatásra nem kerül sor.
A kegyelmi eljárás során a büntetőeljárás, a jogerős bírói ítélettel megállapított tényállás, a bűnösség kérdése és a kiszabott büntetés mértéke nem vizsgálható felül. Az ítélet jogerőre emelkedését követően a terhelt személyi és egyéb körülményeiben felmerült, a bíróság által nem értékelt, méltányolható indokok kerülnek figyelembe vételre.
A miniszter havonta tesz előterjesztést a köztársasági elnökhöz.
A köztársasági elnök méltányossági jogkörben − indokolási kötelezettség nélkül − dönt, a miniszteri előterjesztés nem köti. A köztársasági elnök határozata a kegyelmi elhatározás napján válik érvényessé, de a miniszter ellenjegyzésével hatályosul.
A Be. 598. § (4) bekezdése alapján a kegyelmi döntésről szóló határozatot a terheltnek és a kérelmezőnek az a bíróság, illetve ügyész kézbesíti, amely előtt az eljárás folyik. Ha a kegyelmi kérelmet a határozat jogerőre emelkedését követően terjesztették elő, a kegyelmi döntésről szóló határozatot az ügyben első fokon eljárt bíróság kézbesíti az elítéltnek és a kérelmezőnek.
Ha az elítélt a szabadságvesztését, illetve a javítóintézeti nevelését tölti, részére a kegyelmi döntésről szóló értesítés a büntetés-végrehajtási intézet, illetve a javítóintézet útján kerül kézbesítésre, az első fokon eljárt bíróság egyidejű értesítése mellett.
A folyamatban lévő ügyekről, a kérelem indokairól, az indokok valódiságának igazolására benyújtott, illetve beszerzett dokumentumok tartalmáról, a miniszteri javaslat tartalmáról, illetve a meghozott kegyelmi döntésről a kézbesítés szabályaira, valamint az adatvédelmi törvényre való figyelemmel nem nyújtható felvilágosítás.
A 9/2002. (IV. 9.) IM rendelet 107. § (1) bekezdése alapján, ha a köztársasági elnök az elítélt büntetését kegyelemből egészben vagy részben elengedte, vagy a büntetés végrehajtását próbaidőre felfüggesztette, az első fokon eljárt bíróság haladéktalanul értesíti a büntetés-végrehajtási csoportot, illetőleg a gazdasági hivatalt a szükséges intézkedések megtétele érdekében, valamint azokat a hatóságokat, szerveket, szervezeteket, amelyeknek a bíróság a foglalkozástól eltiltásról, járművezetéstől eltiltásról, kiutasításról vagy mellékbüntetésről kiállított értesítőlapot közvetlenül megküldte.
A Be. 598. § (6) bekezdése alapján, ha a büntetőeljárás kegyelemből történő megszüntetését a bíróság vagy az ügyész hivatalból kezdeményezte, a terhelt az eljárást megszüntető határozat kézbesítésétől számított nyolc napon belül kérheti az eljárás folytatását.
A köztársasági elnök határozatával szemben jogorvoslatnak nincs helye. A kérelmezőnek lehetősége van újabb kegyelmi kérelem előterjesztésére.
II. A BŰNÜGYI KÖLTSÉG ÉS A RENDBÍRSÁG ELENGEDÉSE, MÉRSÉKLÉSE IRÁNT BENYÚJTOTT KÉRELMEK INTÉZÉSE
A méltányossági jogkör tartalma
A Be. 599. § (1) bekezdése alapján az államot illető bűnügyi költség és a rendbírság megfizetését a miniszter különös méltánylást érdemlő okból egészben vagy részben elengedheti.
Ha a bűnügyi költség megfizetésére több terhelt egyetemlegesen kötelezett, a kérelem érdemi elbírálására csak abban az esetben kerülhet sor, ha egyidejűleg valamennyi terhelt nyújtott be a kötelezettség elengedésére irányuló kérelmet, ellenkező esetben a kérelem érdemi elbírálására nincs lehetőség. Az egyetemleges kötelezés gyakorlati jelentősége ugyanis az, hogy a kötelezettek bármelyikétől követelhető és behajtható a teljes összeg. A bűnügyi költség mérséklésére, illetve elengedésére kizárólag abban az esetben kerülhet sor, ha az ezt megalapozó különös méltánylást érdemlő ok a kötelezettek mindegyike esetében fennáll, a pozitív döntés ugyanis valamennyi kötelezett tartozását csökkenti, illetve megszünteti.
A méltányossági jogkör nem terjed ki:
- az elővezetési költségre,- a polgári eljárás során megállapított eljárási költségre,- a polgári eljárás során kiszabott pénzbírságra,. - a szabálysértési eljárás során felmerült költségek elengedésére,- az egyetemleges kötelezés alóli kivonásra
Az államot illető bűnügyi költség és a rendbírság megfizetésének elengedésére irányuló kérelmet a fizetésre kötelezett, a védő, a fiatalkorú törvényes képviselője, valamint a fizetésre kötelezett képviselője (meghatalmazott ügyvéd, nagykorú hozzátartozó) nyújthatja be.
Az Itv. 54. § (3) bekezdése alapján a vagyoni jellegű joghátrány elengedése iránt a miniszterhez előterjesztett kérelem illetéke az elengedni kért tartozás 1%-a, de legalább 5000 forint, legfeljebb 20 000 forint. Ha az illetéket a kérelmező felhívás ellenére nem fizeti meg, a bíróság leletet készít.
A kérelmet az elsőfokú bíróságnál kell benyújtani. A Közigazgatási és Igazságügyi Minisztériumhoz benyújtott kérelmet – ha a szükséges adatokat (személyes adatok, eljáró bíróságok) tartalmazza – a minisztérium az első fokon eljárt bírósághoz továbbítja az iratok felterjesztése céljából. Tekintettel arra, hogy ez a közbenső intézkedés meghosszabbítja az ügyintézés időtartamát, a kérelmet az illetékes bíróságnál célszerű benyújtani.
Az elsőfokú bíróság a kérelmet a fennálló tartozás mértékéről, illetve az addigi befizetés adatairól szóló igazolással, és a büntetőügy irataival (részirattal), ideértve a felterjesztéshez beszerzett adatokat, iratokat is, az esetlegesen rendelkezésre álló bírósági foglalási jegyzőkönyvvel felterjeszti az igazságügyért felelős miniszterhez.
A bíróság a felterjesztés előtt beszerzi a fizetésre kötelezettnek a döntéshez szükséges személyes adatait, ideértve a vagyoni és jövedelmi helyzetére vonatkozó adatokat is, valamint a fizetésre kötelezett személyi körülményeit, vagyoni és jövedelmi helyzetét feltáró részleges környezettanulmányt (amelyet a pártfogó felügyelő készít el), továbbá fogva lévő terhelt esetében az intézeti értékelő véleményt (különös tekintettel arra, hogy a terheltet foglalkoztatják-e az intézetben).
Bűnügyi költség esetén a javaslattételhez a következő iratok bíróság általi felterjesztése szükséges: a bűnügyi költséget megállapító bírósági határozatok, részletfizetést és halasztást engedélyező határozat, költségmentességet engedélyező határozat, a kérelem benyújtását követően beszerzett pártfogó felügyelő által készített környezettanulmány, illetve bv. nevelői vélemény, költségjegyzék, gazdasági hivatal tájékoztatása a fennálló tartozás összegéről, foglalási jegyzőkönyv (ha rendelkezésre áll).
Rendbírság esetén a következő iratok felterjesztése szükséges: a rendbírságot megállapító bírósági határozatok, részletfizetést és halasztást engedélyező, elzárásra átváltoztató határozat, pártfogó felügyelő által készített környezettanulmány, bv. nevelői vélemény, gazdasági hivatal tájékoztatása a fennálló tartozás összegéről.
A 9/2002. (IV. 9.) IM rendelet 93. §-a alapján, ha az államot illető bűnügyi költség és a rendbírság megfizetésének elengedésére irányuló kérelmet terjesztenek elő, a bíróság a miniszter döntéséig az előírási tételszámra hivatkozással megkeresi a bíróság gazdasági hivatalát a végrehajtás függőben tartása végett, kivéve azt az esetet, ha a bűnügyi költséggel kapcsolatosan már foglalásra került sor a halasztás és részletfizetés engedélyezése körében.
A miniszter nem jogosult arra, hogy halasztást vagy részletfizetést engedélyezzen a bűnügyi költség, illetve a rendbírság megfizetése vonatkozásában.
(A Be. 593. §-a alapján a 10 000 Ft-ot meghaladó rendbírság és bűnügyi költség vonatkozásában az elsőfokú bíróság legfeljebb 3 hónap tartamra halasztást, illetve akár 2 év tartamra részletfizetést engedélyezhet a bírósági végrehajtó által foganatosított foglalás után, ha a foglalási jegyzőkönyvet a végrehajtó a bírósághoz beterjesztette.
A 10 000 Ft alatti rendbírság és bűnügyi költség esetén az elsőfokú bíróság foglalási cselekmény bevárása nélkül, a rendelkezésre álló adatok alapján legfeljebb két hónap tartamra halasztást, illetőleg három hónap tartamra részletfizetést engedélyezhet.)
A miniszter döntéséről az első fokon eljárt bíróság értesíti a kérelmezőt.
A folyamatban lévő ügyekről, a kérelem indokairól, az indokok valódiságának igazolására benyújtott, illetve beszerzett dokumentumok tartalmáról, valamint a döntésről nem nyújtható felvilágosítás.
A döntéssel szemben jogorvoslatnak nincs helye. A kérelmezőnek lehetősége van újabb kérelem előterjesztésére.
293. számú felterjesztő lap Facebook	Tweet